Birthe Skaarup (DF), 2006-12-14:
Jeg synes, det er fint, at vi får den debat her i dag, selv om vi har været igennem et langt forløb med mange samråd og tingene er blevet endevendt – her tænker jeg så på den forespørgsel, som Enhedslisten har rejst i dag – men i Dansk Folkeparti har vi aldrig noget imod at tage debatten.
Jeg synes bare, at man også bør forholde sig til, hvor meget der er sket for kræftpatienterne inden for de sidste 5 år, hvor Venstre, Dansk Folkeparti og Det Konservative Folkeparti har formået at forbedre kræftbehandlingen i Danmark.
Men som sagt hilser Dansk Folkeparti det velkommen, at vi får debatten her; det er i hvert tilfælde et af de områder, hvor mit parti har været med til at skabe de overordnede økonomiske rammer gennem de sidste 5 år.
Vi har prioriteret dette område meget højt, og vi har sat os som mål, at vi ville være med til at højne standarden for kræftpatienterne, så der bliver lige så gode overlevelsesmuligheder her som i de lande, vi normalt sammenligner os med.
Derfor fremsatte vi også i 2005 et forslag om en massiv oprustning sammen med regeringen, en kræfthandlingsplan II.
Den bygger på noget, som også er en af mine grundlæggende antagelser om sundhed og sygdom, nemlig at man kan nå utrolig langt ved forebyggelse, en bedre organisering af patientforløbene og en styrkelse af kræftkirurgien.
Men vi er også klar over, at det ikke er gjort med det, og at der gennem en årrække skal afsættes flere ressourcer til det her område, fordi vi hele tiden bør følge med udviklingen.
Nye medicintyper opfindes, og ny teknologi skal også være med til at gøre behandlingen målrettet og effektiv.
Det er vigtigt hele tiden at have visioner også på det her område.
Det var visioner, der gjorde, at vi var et par sundhedspolitikere, der pressede på for at kunne få en bevilling på finansloven på 10 mio. kr. igennem for at afprøve nogle af de nye alternative behandlingsmetoder.
Vi var også nogle personer, nogle politikere, som tog turen til Karolinska sygehus i Stockholm for at se, hvad de kunne udrette med målrettet strålebehandling.
Vi blev meget inspireret, second opinion opstod, og det har været en succes, som ministeren også redegjorde for her fra talerstolen.
I starten var der modstand mod, at vi skulle have det gennemført, også fra politikere, og sandelig også fra læger.
Men lægerne er vendt.
Mange kræftpatienter har også fået forbedret deres livsvilkår.
En af de personer, der gik foran i den her sag, var Asbjørn Kloppenborg-Skrumsager.
Han er – som jeg ser det – en af de helte, der har været med til at åbne for det her område.
Han var selv ramt af kræft, men til trods for det formåede han at stå imod alle de modstandere, han havde.
Jeg er utrolig glad for, at vi på finansloven for 2007 fik afsat en yderligere bevilling til det her område, eksperimentel behandling, nemlig 100 mio. kr. i årene fremover, plus de 10 mio. kr., der stod i forvejen.
Det har altid været Dansk Folkepartis mål, at vi hele tiden skal se på de nye muligheder, og at der kommer nye metoder hertil fra udlandet.
Vi skal ikke gå i stå, men til stadighed have øjnene åbne over for, hvad der foregår internationalt.
Som politikere får vi mange gribende henvendelser fra mennesker, som bliver ramt af denne sygdom.
Der er ingen tvivl om, at der i årene fremover vil være behov for yderligere bevillinger, men der er også behov for effektiviseringer.
Hvis Dansk Folkepartis målsætning om kræftbehandling skal bringes op på højeste niveau – med de faglige og politiske evalueringer, som er nødvendige – synes jeg, at det tegner godt fremover.
Vi vil i Dansk Folkeparti hele tiden og til stadighed være på barrikaderne for at sikre kræftbehandling på højeste internationale niveau.
Jeg vil på vegne af Dansk Folkeparti, Venstre og De Konservative fremsætte følgende: Forslag til vedtagelse »Med de seneste års betydelige investeringer – herunder løftet på 1,1 mia. kr. i 2006 i forbindelse med udmøntning af Kræftplan II – og andre nye tiltag som f.eks. indførelse af »second opinion-ordningen« er der sket en tiltrængt udbygning af dansk kræftbehandling, så stadig flere patienter modtager en stadig bedre behandling.
Folketinget noterer sig, at disse investeringer følges op med en målrettet meraktivitetspulje til flere strålebehandlinger i ind- og udland, så de maksimale ventetider også på strålebehandling kan overholdes.
Folketinget tager på den baggrund indenrigsog sundhedsministerens redegørelse om det seneste forløb og status vedrørende kræftbehandlingen til efterretning og noterer sig med tilfredshed ministerens initiativer til en tæt opfølgning på området og hans tilsagn om at holde Tinget grundigt informeret herom.«